Story 15: Waef Bilong Lot Luk Bak
LOT and famili bilong hem stap witim Abraham long land bilong Ca′naan. Wanday Abraham sei long Lot: ‘No inaf land nao long hia for evri animal bilong iumi. Plis, iumi divaed. Sapos iu go long wanfala saed, then mi bae go long narasaed.’
Lot hem luk go long datfala land. Hem lukim naesfala ples wea garem wata and plande gudfala grass for olketa animal bilong hem. Hem nao Distrik bilong Jordan. So Lot muvim famili bilong hem and olketa animal long there. Gogo olketa go stap long bigfala taon bilong Sod′om.
Pipol long Sod′om nogud tumas. Diswan mekem Lot feel nogud, bikos hem wanfala gudfala man. God tu feel nogud. Gogo, God sendem tufala angel for warnim Lot abaotem hao hem bae finisim Sod′om and narafala bigfala taon klosap, Go‧mor′rah, from badfala fasin bilong olketa.
Olketa angel hia talem Lot: ‘Hariap! Tekem waef bilong iu and tufala dota bilong iu and go aot from hia!’ Lot and famili bilong hem delay lelebet for go, so olketa angel hia holem hand bilong olketa and leadim olketa go aot from datfala ples. Then wanfala angel hem sei: ‘Ran for sevem laef bilong iufala! No luk bak. Ran go long olketa hill, mekem iufala no dae.’
Lot and tufala dota bilong hem obey and ranawe from Sod′om. Olketa nating stop, and olketa nating luk bak. Bat waef bilong Lot hem no obey. Bihaen olketa go aot lelebet from Sod′om, hem stop and luk bak. Then waef bilong Lot kamap wanfala ston bilong salt. Waswe, iu savve lukim hem long disfala piksa?
Iumi savve lanem gudfala samting from diswan. Hem showaot hao God sevem olketa wea obeyim hem, bat olketa wea no obeyim hem bae lusim laef bilong olketa.
Genesis 13:5-13; 18:20-33; 19:1-29; Luke 17:28-32; 2 Peter 2:6-8.
Olketa Kwestin
- Why nao Abraham and Lot separate from each other?
- Why nao Lot hem chus for go stap long Sodom?
- Wanem kaen fasin nao pipol bilong Sodom garem?
- Tufala angel givim wanem warning long Lot?
- Why nao waef bilong Lot kamap wanfala ston bilong salt?
- Wanem leson nao iumi savve lanem from waef bilong Lot?
Samfala extra kwestin
- Readim Genesis 13:5-13.
Saed long wei for stretem problem iumi garem witim narawan, wanem leson nao iumi savve lanem from Abraham? (Gen. 13:8, 9; Rom. 12:10; Phil. 2:3, 4)
- Readim Genesis 18:20-33.
Hao nao wei wea Jehovah deal witim Abraham mekem iumi feel sure hao Jehovah and Jesus bae judge long raeteous wei? (Gen. 18:25, 26; Matt. 25:31-33)
- Readim Genesis 19:1-29.
Wanem nao disfala story long Bible showimaot abaotem wei wea Jehovah ting long homosexual fasin? (Gen. 19:5, 13; Lev. 20:13)
Hao nao samting wea Lot duim taem Jehovah givim direction hem difren from samting wea Abraham duim taem Jehovah givim direction, and wanem nao iumi savve lanem from diswan? (Gen. 19:15, 16, 19, 20; 22:3)
- Readim Luke 17:28-32.
Wanem nao feeling insaed heart bilong waef bilong Lot abaotem olketa material samting, and hao nao diswan olsem wanfala warning for iumi? (Luke 12:15; 17:31, 32; Matt. 6:19-21, 25)
- Readim 2 Peter 2:6-8.
From iumi laek for followim example bilong Lot, hao nao iumi shud ting long pipol long world wea no lovem God? (Ezek. 9:4; 1 John 2:15-17)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tgl_Latn pol_Latn eng_Latn tpi_Latn tpi_Latn tpi_Latn tpi_Latn tpi_Latn nld_Latn lus_Latn tpi_Latn lus_Latn eng_Latn lus_Latn tpi_Latn tpi_Latn eng_Latn tpi_Latn eng_Latn tpi_Latn